***
Пракрит усыгъэр зэрыгъагъэм
Емыджэф щIэмыдэIуфхэу
ФIылъагъу щэхухэм тепсэлъыхьхэр
Сыту мыукIытэрэ?
***
Iуэху пэрыхьа цIыхур йохъулIэ
Е и лIэгъуэр къос.
Ауэ лIэныгъэр уемылIалIэуи къокIуэ
ЕхъулIэгъуэр – къакIуэкъым.
***
Уисмэ – урес, ужьэражьэмэ - жьэражьэ
Укъачэмэ – къачэ, сигу;
Арами, сыбгынакIэщ
а зи пэжыпIэм унэмысыр.
***
Гум къыбгъэдэкI псалъэхэр нэгъуэщIщ;
IукIуэт!
Сыт я мыхьэнэ мы IупитIым къаблэкIахэм?
***
Пхъэщхьэмыщхьэхэм кърашэхмэ загъэщхъ
Пачыжмэ – заIэт:
Жыгышхуэ щхьэкIэхэм ещхьщ
УщиякIуэхэм ягухэр.
***
И фIэщу щыгубжькIи
Уигу хэзыгъэщIын дэнэ кърихын
Псэ къабзэм и жьэм -
Жэщым IэщIэлъми гурыхьщ
Мазэм и бзийхэр.
***
БампIэм щIэгъэпщкIуа,
Гум жьы ихъухьыжа щэхухэр нэгъунэ
ЦIыху Iущым хуэпIуатэмэ,
МафIэм есыж
ГъащIэр щиухкIэ.
***
Куэд урихьэлIэкъым
жэуап къуитыж щIыкIэу
гум нэсын псалъэхэр
къезыгъэзэгъыф.
***
ЦIыхуфIыр къэгубжькъым
Губжьми Iей игу къэкIкъым
КъэкI хъумэ жиIэкъым
ЖиIэ хъуми щIогъуэж.
***
ЦIыху нэгъэсар щхьэхуитми
Псоми яхуэжыIэщIэщ
ЩэныфIэу мэIэбэ
Бийм бгъэдэтми зэрыщымыткъым.
***
Мэхьэнэншэм зыпыпщIэныр
Псыежэхым тедза сатырщ
ЦIыху пэжым и ныбжьэгъугъэр
Мывэм тетхащи текIыжкъым.
***
ПIэщIэлъ, уи былымщ
Бгъуэтыж, уи ныбжьэгъущ
Щэн зыхэлъ, дахэщ
ФIыр зи нэрыгъ, Iущщ.
***
Бгым хуэдэу лъагэри
IуэхугъуитIым ягъэжь:
ИщIэн хуеямрэ
ИмыщIэн хуеямрэ.
***
Зэман кIыхькIэ зэхуэпэжыныр
Зи лъабжьэ лъагъуныгъэ жыгым
ФIэмыIуэхуным и джыдэр къецырхъмэ
Зы макъи зэхомыхыу йощIыкI.
Мэз бжэнхэр
1
Жыгхэм Iугъуаер къапихыу
И фэм лыгъейр къылъэIэсыпэми
МафIэ'мэз щыпсэууэ къызфIегъэщIри
Мэз бжэн делэр зэи щIэпхъуэжкъым.
2
Мэз бжэнхэм яIу игъущыкIау
Псы Iубыгъуэ закъуэ къагъуэт
Гуащэр и щауэм псым хущосхь
Щауэм мор ефэм нэхъ къещтэ
Апхуэдэ щIыкIэу зэпсэгъухэр
Псы емыфэу ежьэжащ
«Ар зыхуей»рат нэхъапэри
ЗагъэнщIат емыIубыххау
Удзыри псыри уэр-уэру
Къыщыплъыхъуэн хуей мэз Iувым
ЩIэс мэз бжэнхэм, даурэ ящIми,
Я фIылъагъур мащэм нахьэсыф.
3
Шабзэшэр зытыригъэхуэну
Мэз бжэныр и гуащэм пожэкI
Модрейм имыдэу япэ йощыж
Хьэзырщ и псэхэхым Iуплъэну
Ауэ и гъэфIэныр иужь дыдэ
Зэрилъагъужыр зыхищIауэ
ГуIэфI куур и плъэкIэм щызу
НэхэмкIэ щауэм йодахащIэ
ЩакIуэм гури шабзэри Iэпоху
И нэм нэпс къытелъэдауэ
Къегъэлэлэжри хыфIедзэ
И тхьэкIумэм фIэкIыу ишэщIар
ГуфIэгъуэри гуIэгъуэри зэдайуэ
ЗэрызэхащIэм зы ищIахэм
Гу зэхуэщIыным и IэфIыр
Зэманым зыхуигъэбэгъуахэм
А зэпсэгъухэм яз ехыжу
И гуэгъуар тыринэм мы щIым
Псэм хэкIыжар къэнэкIафIэщ
Елъытау, щыхэкIыжам, мы щIым.
